Sloboda, Radovan, poslanec NR SR (2020-09-22):
Vážený pán predsedajúci, vážené panie poslankyne, vážení páni poslanci, cieľom návrhu zmeny zákona o Fonde na podporu športu je umožniť rozšírenie okruhu žiadateľov o príspevok na projekt a okruh podpory, zníženie administratívy pri posudzovaní niektorých žiadostí a zefektívnenie žiadostí pri nominovaní zástupcov príslušných organizácií do kolektívnych orgánov Fondu na podporu športu. Zároveň pri výzvach, u ktorých bude možné žiadosť vyhodnotiť administratívne na základe objektívnych a overiteľných údajov, bude možné upustiť od ich vyhodnocovania odbornou komisiou na základe bodovania. Návrh zákona nebude mať negatívny vplyv na rozpočet verejnej správy, nebude mať negatívny vplyv na podnikateľské prostredie, nebude mať negatívny vplyv na životné prostredie ani na informatizáciu spoločnosti. Rovnako nebude mať návrh zákona žiadne sociálne vplyvy ani vplyv na manželstvo, rodičovstvo a rodinu. Je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky. Návrh zákona bol na základe zákona o rozpočtových pravidlách verejnej správy prerokovaný s Ministerstvom financií Slovenskej republiky k rozšíreniu okruhu podpory, konkrétne infraštruktúra. Pôsobnosť Fondu na podporu športu sa navrhuje rozšíriť vo vzťahu k športovej infraštruktúre s cieľom zintenzívnenia podpory jej výstavby a jej opráv. Navrhované rozšírenie sa má vzťahovať na všetku športovú infraštruktúru, ktorá, nielen na tú, ktorá je národného významu. K zefektívneniu nominácií zástupcov príslušných organizácií. Doterajšie znenie zákona upravuje dva dôvody na obligatórne odvolanie člena správnej rady, resp. dozornej rady fondu. Prax však ukázala, že môže nastať situácia, že subjekt, ktorý člena správnej rady navrhol na vymenovanie, má záujem o výmenu tohto člena. Aj v iných prípadoch pri kolektívnych orgánoch, kde je člen vymenúvaný na návrh nejakého subjektu, je spravidla upravené odvolanie aj pre prípad, ak to navrhne ten, kto navrhoval vymenovanie. V nadväznosti na uvedené sa preto navrhuje doplnenie tohto dôvodu medzi obligatórne dôvody na odvolanie člena správnej rady, ako aj člena dozornej rady. K rozšíreniu okruhu žiadateľov o príspevok na projekt. Vzhľadom na to, že samosprávny kraj má v rámci oblasti športu obdobné úlohy a postavenie ako obce, navrhuje sa rozšíriť okruh oprávnených žiadateľov o príspevok na projekt aj o samosprávne kraje. Zároveň zo zamerania konkrétnej výzvy môže výnimočne vyplynúť, že by bolo efektívne, aby sa o príspevok na projekt mohli uchádzať aj iné ako taxatívne vymenené okruhy subjektov. V takom prípade sa navrhuje upraviť možnosť aj iné subjekty, avšak s podmienkou, že predmet činnosti žiadateľa bude mať priamu väzbu na účel poskytovaného príspevku. Ku zníženie administratívy pri posudzovaní niektorých žiadostí. Výzvy na predkladanie žiadostí o poskytnutie príspevku na projekt možno rozdeliť podľa podmienok a kritérií do dvoch základných skupín. Tie, kde žiadosť možné vyhodnotiť na základe jednoznačne určených objektívne merateľných kritérií, a tie, kde je potrebné vyhodnocovanie kritérií vyhodnotiť kvalitatívne. Vzhľadom na skutočnosť, že v praxi nie je efektívne, aby pri výzvach z prvej skupiny bolo potrebné ich posudzovanie odbornou komisiou, keďže splnenie kritérií je možné vyhodnotiť aj administratívne, navrhuje sa v prípade tejto skupiny vízie upustiť od požiadavky na posúdenie odbornou komisiou. Ďakujem.